MJD จับมือ “กทม.” เปิดพื้นที่ Dog Park เอาใจคนรักสัตว์ นำร่อง “สวนป่าเบญจกิติ”
MJD จับมือ “กทม.” จัดงาน “MAJOR PETSCAPE” เปิดพื้นที่ และติดตั้งอุปกรณ์อำนวยความสะดวกให้กับคนรักสัตว์บนพื้นที่ Dog Park สวนป่าเบญจกิติครึ่งแรก
MJD จับมือ “กทม.” จัดงาน “MAJOR PETSCAPE” เปิดพื้นที่ และติดตั้งอุปกรณ์อำนวยความสะดวกให้กับคนรักสัตว์บนพื้นที่ Dog Park สวนป่าเบญจกิติครึ่งแรก
19 ธ.ค. 2565

นางสาวเพชรลดา พูลวรลักษณ์ ประธานเจ้าหน้าที่บริหาร บริษัท เมเจอร์ ดีเวลลอปเม้นท์ จำกัด (มหาชน) ผู้นำด้านการพัฒนาธุรกิจอสังหาริมทรัพย์ระดับลักซูรีและคอนโดมิเนียมเลี้ยงสัตว์ได้ (Pet-Friendly Residences) กล่าวว่า ที่ผ่านมา บริษัทอนุญาตให้สามารถเลี้ยงสัตว์ได้ทุกโครงการคอนโดมิเนียมในเครือเมเจอร์ ดีเวลลอปเม้นท์ ทำให้บริษัทมีความเชี่ยวชาญด้านการบริหารจัดการเกี่ยวกับสัตว์เลี้ยงภายในโครงการที่อยู่อาศัยมากกว่า 20 ปี จนกลั่นกรองออกมาเป็นโปรแกรม “MAJOR PETSCAPE” ที่ใช้ในการบริหารจัดการพื้นที่ให้ตอบโจทย์ทุกบริบทการอยู่อาศัยร่วมกับสัตว์เลี้ยงภายในโครงการคอนโดมิเนียม
โดยล่าสุด บริษัทได้ร่วมกับกรุงเทพมหานคร ต่อยอดองค์ความรู้ MAJOR PETSCAPE สู่การออกแบบและพัฒนาเมืองเพื่อสร้างสมดุลและความสุขของทั้งคนที่เลี้ยงสัตว์และไม่ได้เลี้ยงสัตว์ให้อยู่ร่วมกันได้ด้วยความสุขที่เท่าเทียมกันในพื้นที่สาธารณะ นำร่องติดตั้งอุปกรณ์อำนวยความสะดวกให้กับคนรักสัตว์ภายในโซนพื้นที่สวนน้องหมา (Dog Park) ณ สวนป่าเบญจกิติเป็นครั้งแรก
“นับเป็นครั้งแรกที่เจ้าของและสัตว์เลี้ยงจะได้ใช้พื้นที่สาธารณะในเมืองร่วมกัน เมเจอร์ ดีเวลอปเม้นท์ ในฐานะผู้นำด้านการพัฒนาคอนโดมิเนียมเลี้ยงสัตว์ได้จึงอยากร่วมส่งเสริมและสนับสนุน กทม. ในการแบ่งปันโนว์ฮาวด้านการบริหารจัดการสัตว์เลี้ยง โดยเฉพาะเรื่องสุขอนามัย เพื่อช่วยยกระดับเมืองให้คนรักสัตว์ และคนไม่เลี้ยงสัตว์สามารถใช้พื้นที่สาธารณะร่วมกันและมีความสุขได้อย่างเท่าเทียม” นางสาวเพชรลดา กล่าว 
นายพรพรหม ณ.ส. วิกิตเศรษฐ์ ที่ปรึกษาของผู้ว่าราชการกรุงเทพมหานคร กล่าวว่า กทม. มุ่งยกระดับสู่การเป็นเมืองน่าอยู่สำหรับทุกคน ด้วยการออกแบบและจัดการสภาพแวดล้อมในพื้นที่สาธารณะให้ตอบสนองผู้ใช้งานทุกคนรวมถึงสัตว์เลี้ยง รวมถึงการจัดพื้นที่สวนน้องหมา (Dog Park) ให้ประชาชนสามารถนำสุนัขเข้ามาใช้บริการเดินเล่นออกกำลังกายภายในสวนสาธารณะภายใต้การดูแลของ กทม. โดยไม่เสียค่าใช้จ่าย พร้อมออกมาตรการด้านความปลอดภัยให้กับผู้อื่น คือลงทะเบียนให้สุนัขก่อนเข้าใช้บริการ พร้อมกับใช้สายจูงสุนัขทุกครั้ง และมาตรการรักษาความสะอาดให้เจ้าของสุนัข  พกถุงสำหรับจัดเก็บมูลสุนัขให้เรียบร้อย ซึ่งครั้งนี้ กทม. ได้รับการสนับสนุนจากเมเจอร์ ดีเวลลอปเม้นท์ ในการจัดกิจกรรมสนุกๆ และสนับสนุนสิ่งอำนวยความสะดวกต่างๆ ให้เจ้าของและสัตว์เลี้ยงสามารถใช้บริการพื้นที่สวนน้องหมา ที่สวนเบญจกิติ ได้สะดวกยิ่งขึ้น
ขณะที่ล่าสุด เมเจอร์ ดีเวลลอปเม้นท์ ร่วมกับกรุงเทพมหานคร จัดงาน “MAJOR DOG DAY 2022” เป็นครั้งแรก เพื่อเปิดพื้นที่ให้เจ้าของ สุนัข และคนรักสัตว์ได้ใช้พื้นที่สาธารณะในเมืองร่วมกัน ณ สวนป่าเบญจกิติ โดยภายในงานมีกิจกรรมให้ร่วมสนุกมากมาย อาทิ กิจกรรม DOG FUN RUN ให้เจ้าของกับน้องหมาได้ FUN RUN ในพื้นที่สีเขียวขนาดใหญ่เป็นครั้งแรก, เสวนาพิเศษในหัวข้อ “เมืองกับหมา หมากับเมือง” ร่วมกับพันธมิตรผู้เชี่ยวชาญด้านสัตว์เลี้ยง โรงพยาบาลสัตว์คชาเว็ท, กิจกรรม Meet &amp; Great น้องหมาเน็ตไอดอลชื่อดังกว่า 10 ชีวิต, บริการ Dog Grooming บริการฉีดวัคซีนฟรี พร้อมโชว์ดนตรี ร้านค้า และกิจกรรมมากมายตลอดทั้งงาน รวมทั้งยังได้ทำบุญกับมูลนิธิเพื่อสุนัขจรอีก 3 แห่งที่มาร่วมภายในงาน ได้แก่ Soi Dog, The Man That Rescues Dogs และ The Voice เสียงจากเรา
สำหรับ บริษัท เมเจอร์ ดีเวลลอปเม้นท์ จำกัด (มหาชน) เป็นผู้พัฒนาโครงการอสังหาริมทรัพย์ระดับลักซูรี มีธุรกิจหลักในเครืออยู่ 3 กลุ่มธุรกิจ ได้แก่ 1.กลุ่มธุรกิจพัฒนาที่อยู่อาศัยเพื่อการขาย 2.กลุ่มโครงการอสังหาริมทรัพย์เชิงพาณิชย์ เช่น ออฟฟิศและโรงแรม 3.กลุ่มธุรกิจบริการที่เกี่ยวข้องกับอสังหาริมทรัพย์ มีวิสัยทัศน์ในการเติบโตอย่างต่อเนื่องเพื่อสร้างโครงการระดับลักซูรีที่ตอบโจทย์ความต้องการของผู้บริโภค